Vukčević manipuliše javnošću

U ponedjeljak, 25. februara 2008., Fondacija Istina Pravda Pomirenje održala je press-konferenciju povodom manipulacija javnošću od strane Vladimira Vukčevića, glavnog tužioca za ratne zločine Tužilaštva Republike Srbije, izrečene povodom početka suđenja Iliji Jurišiću.


Tim povodom Sinan Alić, predsjednik Fondacije je objasnio o čemu je riječ:


- Tokom pauze u glavnom pretresu protiv Okrivljenog Ilije Jurišića u Okružnom sudu u Beogradu, glavni tužilac za ratne zločine Vladimir Vukčević je zakazao konferenciju za medije. Odmah na početku novinarima je objasnio da je njegovo Tužilaštvo pokušalo obezbijediti prisustvo kamera u sudnici kako bi se javnost mogla uvjeriti da je Tužilaštvo otvoreno prema svima koji žele pratiti suđenje i da se sudski postupak odvija po najvišim pravnim standardima, ali se toj inicijativi suprotstavio optuženi Ilija Jurišić. To tužiočevo objašnjenje u svojim izvještajima korektno su prenijeli beogradska «Politika» i «Tuzlanski list», ali ono nije tačno, jer je riječ o običnoj manipulaciji tužioca Vukčevića. Nakon objavljivanja tih tekstova Fondacija je ostvarila kontakti sa advokatom Đorđem Dozetom i od njega dobila potvrdu da takav zahtjev Tužilaštva prema odbrani nikada nije upućen. Mi u Fondaciji teško možemo objasniti zašto je Vukčević obmanuo novinare, a reagujemo samo zbog toga što se njegova podvala može tumačiti i tako da Ilija Jurišić ne želi direktan prijenos iz sudnice, jer nešto krije. To naprosto nije istina, tokom suđenja koje je bilo javno, a ne zatvoreno za javnost kako su neki mediji prenijeli, vidjelo se da Ilija Jurišić nema šta da krije. Fondacija je pismeno, još prije dva mjeseca, zatražila upute od Okružnog suda u Beogradu o tome da li postoji mogućnost uspostavljanja linka, jer je TVTK izrazila spremnost za direktno prenošenje glavne rasprave. Nikada nismo dobili odgovor. Dakle, ukoliko Tužilaštvo želi da javnost zaviri u sudnicu tokom održavanja glavne rasprave u predmetu Ilija Jurišić imaju saglasnost odbrane uz malu uslov, kojeg je Jurišićev advokat Đorđe Dozet saopštio prilikom otvaranja glavnog pretresa, a riječ je o uklanjanju velikih željeznih rešetki koje odvajaju optuženog od ostalih sudionika sudskog procesa.

